CELEX: 32016D1352
Language: el
Date: 2016-08-04 00:00:00
Title: Απόφαση (ΕΕ) 2016/1352 του Συμβουλίου, της 4ης Αυγούστου 2016, για το καθεστώς που εφαρμόζεται στους εθνικούς εμπειρογνώμονες που είναι αποσπασμένοι στον Ευρωπαϊκό Οργανισμό Άμυνας και για την κατάργηση της απόφασης 2004/677/ΕΚ

12.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 219/82
            
         ΑΠΌΦΑΣΗ (ΕΕ) 2016/1352 ΤΟΥ ΣΥΜΒΟΥΛΊΟΥ
   της 4ης Αυγούστου 2016
   για το καθεστώς που εφαρμόζεται στους εθνικούς εμπειρογνώμονες που είναι αποσπασμένοι στον Ευρωπαϊκό Οργανισμό Άμυνας και για την κατάργηση της απόφασης 2004/677/ΕΚ
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 42 και 45,
   Έχοντας υπόψη την απόφαση (ΚΕΠΠΑ) 2015/1835 του Συμβουλίου, της 12ης Οκτωβρίου 2015, για τον καθορισμό του καταστατικού, της έδρας και των κανόνων λειτουργίας του Ευρωπαϊκού Οργανισμού Άμυνας (1), και ιδίως το άρθρο 11,
   Εκτιμώντας τα ακόλουθα:
   
               (1)
            
            
               Η απόσπαση εμπειρογνωμόνων θα πρέπει να επιτρέπει στον Ευρωπαϊκό Οργανισμό Άμυνας (στο εξής «οργανισμό») να αξιοποιεί τις υψηλού επιπέδου γνώσεις και την επαγγελματική τους πείρα, ιδιαίτερα σε τομείς στους οποίους δεν υπάρχει άμεσα διαθέσιμη τέτοια εμπειρογνωμοσύνη στο πλαίσιο του ίδιου του οργανισμού.
            
         
               (2)
            
            
               Η ανταλλαγή επαγγελματικής εμπειρίας και γνώσεων στον τομέα της άμυνας, όπως ορίζεται στην απόφαση (ΚΕΠΠΑ) 2015/1835, καθώς και οι σχετικές υπηρεσίες υποστήριξης θα πρέπει να εξασφαλίζονται μέσω του προσωρινού διορισμού αποσπασμένων εθνικών εμπειρογνωμόνων (στο εξής αναφέρονται ως «ΑΕΕ») από τον δημόσιο τομέα των κρατών μελών.
            
         
               (3)
            
            
               Τα δικαιώματα και οι υποχρεώσεις των ΑΕΕ θα πρέπει να διασφαλίζουν ότι οι ανωτέρω υπάλληλοι εκτελούν τα καθήκοντά τους με αποκλειστικό γνώμονα τα συμφέροντα του οργανισμού.
            
         
               (4)
            
            
               Ο όρος «απόσπαση» θα πρέπει να νοείται ως απόσπαση στο πλαίσιο της παρούσας απόφασης.
            
         
               (5)
            
            
               Δεδομένου ότι οι κανόνες που θεσπίζονται με την παρούσα απόφαση θα πρέπει να αντικαταστήσουν τους κανόνες της απόφασης 2004/677/ΕΚ του Συμβουλίου (2), η εν λόγω απόφαση θα πρέπει να καταργηθεί,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   
      ΚΕΦΑΛΑΙΟ I
   
   
      
         Γενικές διατάξεις
      
   
   Άρθρο 1
   Πεδίο εφαρμογής
   Οι κανόνες που θεσπίζονται με την παρούσα απόφαση εφαρμόζονται στους ΑΕΕ οι οποίοι πληρούν τις προϋποθέσεις του άρθρου 2 και είναι αποσπασμένοι στον οργανισμό και οι οποίοι είναι εμπειρογνώμονες που έχουν αποσπαστεί από τις δημόσιες διοικήσεις των συμμετεχόντων κρατών μελών, σε εθνικό ή περιφερειακό επίπεδο, ιδίως από τα υπουργεία άμυνας ή/και από τις οικείες υπηρεσίες, φορείς, εθνικές στρατιωτικές ακαδημίες, ερευνητικά ιδρύματα, συμπεριλαμβανομένων των αναφερόμενων στο άρθρο 11 παράγραφος 4 στοιχείο β) της απόφασης (ΚΕΠΠΑ) 2015/1835.
   Σύμφωνα με το άρθρο 11 παράγραφος 4 στοιχείο α) της απόφασης (ΚΕΠΠΑ) 2015/1835, οι εμπειρογνώμονες:
   
               —
            
            
               από τρίτη χώρα με την οποία ο οργανισμός έχει συνάψει διοικητική συμφωνία ή
            
         
               —
            
            
               από οργανώσεις/οντότητες που έχουν συνάψει διοικητική συμφωνία με τον οργανισμό, υπό τον όρο ότι ο ΑΕΕ είναι πολίτης κράτους μέλους ή τρίτης χώρας με την οποία ο οργανισμός έχει συνάψει διοικητική συμφωνία,
            
         αποσπώνται ή τοποθετούνται, σύμφωνα με το άρθρο 26 παράγραφος 1 της εν λόγω απόφασης, στον οργανισμό με τη σύμφωνη γνώμη του διοικητικού συμβουλίου, σύμφωνα με τους όρους που προβλέπονται στις εν λόγω συμφωνίες.
   Άρθρο 2
   Όροι απόσπασης
   Για να είναι επιλέξιμοι για απόσπαση στον οργανισμό, οι εμπειρογνώμονες πρέπει:
   
               1)
            
            
               να έχουν εργαστεί για τον εργοδότη τους ως μόνιμοι υπάλληλοι ή ως συμβασιούχοι για 12 μήνες τουλάχιστον πριν από την απόσπασή τους·
            
         
               2)
            
            
               να παραμένουν στην υπηρεσία του εργοδότη τους κατά τη διάρκεια της απόσπασής τους και να εξακολουθούν να αμείβονται από τον εργοδότη αυτόν·
            
         
               3)
            
            
               να διαθέτουν επαγγελματική πείρα τουλάχιστον τριών ετών πλήρους απασχόλησης στη διεκπεραίωση στρατιωτικών, διοικητικών, επιστημονικών, τεχνικών, επιχειρησιακών, συμβουλευτικών ή εποπτικών καθηκόντων σχετικών με την εκτέλεση των καθηκόντων που τους ανατίθενται. Ο εργοδότης υποβάλλει στον οργανισμό, πριν από την απόσπαση, βεβαίωση απασχόλησης του εμπειρογνώμονα η οποία καλύπτει τους τελευταίους δώδεκα μήνες·
            
         
               4)
            
            
               να είναι πολίτες συμμετέχοντος κράτους μέλους ή να εμπίπτουν στις διατάξεις του δεύτερου εδαφίου του άρθρου 1·
            
         
               5)
            
            
               να γνωρίζουν άριστα μία επίσημη γλώσσα ενός από τα συμμετέχοντα κράτη μέλη και να έχουν ικανοποιητική γνώση μιας άλλης γλώσσας εξ αυτών, ώστε να μπορούν να εκπληρώσουν τα καθήκοντά τους.
            
         Άρθρο 3
   Διαδικασία επιλογής
   1.   Οι ΑΕΕ επιλέγονται με ανοικτή και διαφανή διαδικασία η οποία καθορίζεται σύμφωνα με το άρθρο 42.
   2.   Με την επιφύλαξη του άρθρου 2 παράγραφος 4, οι ΑΕΕ αποσπώνται για να εξασφαλίσουν στον οργανισμό την παροχή υπηρεσιών από πρόσωπα που κατέχουν το υψηλότερο δυνατό επίπεδο ικανότητας, αποδοτικότητας, ακεραιότητας και αξίας. Οι αποσπάσεις πραγματοποιούνται με όσο το δυνατόν ευρύτερη γεωγραφική βάση μεταξύ των υπηκόων των συμμετεχόντων κρατών μελών. Τα συμμετέχοντα κράτη μέλη και ο οργανισμός συνεργάζονται για την κατά το δυνατό διατήρηση της ισορροπίας ανδρών και γυναικών και τον σεβασμό της αρχής των ίσων ευκαιριών.
   3.   Η πρόσκληση εκδήλωσης ενδιαφέροντος αποστέλλεται στις μόνιμες αντιπροσωπείες των συμμετεχόντων κρατών μελών, στις αποστολές τρίτων χωρών, στην οργάνωση ή στην οντότητα, κατά περίπτωση, και δημοσιεύεται στο δικτυακό τόπο του οργανισμού. Η πρόσκληση αναφέρει τις περιγραφές των θέσεων, τα κριτήρια επιλογής και την προθεσμία υποβολής των αιτήσεων. Οι υποψήφιοι για μια θέση ΑΕΕ πρέπει να υποστηρίζονται από τις οικείες εθνικές αρχές, την οργάνωση ή την οντότητα. Απαιτείται βεβαίωση υπό τη μορφή επιστολής ανάληψης ευθύνης με αποδέκτη τον οργανισμό, εάν είναι δυνατόν πριν από τη λήξη της προθεσμίας για την παραλαβή των αιτήσεων και σε κάθε περίπτωση το αργότερο έως την ημερομηνία πρόσληψης.
   4.   Στην περίπτωση των άνευ εξόδων ΑΕΕ και εθνικών εμπειρογνωμόνων σε επαγγελματική κατάρτιση (στο εξής αναφέρονται ως «ΕΕΕΚ»), ο οργανισμός δύναται να αποφασίσει την επιλογή ενός ΑΕΕ χωρίς να προσφύγει στις διαδικασίες επιλογής που προβλέπονται στις παραγράφους 1 και 2.
   5.   Η απόσπαση εμπειρογνωμόνων υπόκειται στις ειδικές απαιτήσεις και τη δημοσιονομική ικανότητα του οργανισμού.
   6.   Ο οργανισμός δημιουργεί ατομικό φάκελο για τον ΑΕΕ. Ο εν λόγω φάκελος περιέχει τις σχετικές διοικητικές πληροφορίες.
   Άρθρο 4
   Διοικητική διαδικασία απόσπασης
   Η απόσπαση διενεργείται με ανταλλαγή επιστολών μεταξύ του γενικού διευθυντή του οργανισμού και της μόνιμης αντιπροσωπείας ή της αποστολής του οικείου κράτους μέλους, της οργάνωσης ή της οντότητας, κατά περίπτωση. Ο τόπος της απόσπασης και η ομάδα καθηκόντων στην οποία θα ενταχθεί ο ΑΕΕ, σε ομάδα καθηκόντων διοικητικών (στο εξής «AD») ή σε ομάδα καθηκόντων βοηθών (στο εξής «AST»), αναφέρονται στην ανταλλαγή επιστολών. Στην ανταλλαγή επιστολών αναφέρεται επίσης η διεύθυνση ή η μονάδα στην οποία αποσπάται ο ΑΕΕ, καθώς και λεπτομερής περιγραφή των καθηκόντων που καλείται να εκτελέσει. Στην ανταλλαγή επιστολών επισυνάπτεται αντίγραφο του καθεστώτος που εφαρμόζεται στους ΑΕΕ.
   Άρθρο 5
   Περίοδος απόσπασης
   1   Η περίοδος της απόσπασης έχει ελάχιστη διάρκεια δύο μηνών και μέγιστη τριών ετών. Μπορεί να ανανεωθεί διαδοχικά για συνολικό χρονικό διάστημα τεσσάρων ετών.
   Ωστόσο, σε εξαιρετικές περιπτώσεις, κατόπιν αιτήσεως του αρμόδιου διευθυντή και συμφωνίας του εργοδότη, ο γενικός διευθυντής του οργανισμού μπορεί να εγκρίνει μία ή περισσότερες παρατάσεις της απόσπασης για μέγιστη περίοδο δύο ετών μετά το τέλος της προαναφερόμενης τετραετίας.
   2.   Η περίοδος απόσπασης καθορίζεται εξαρχής στην ανταλλαγή επιστολών που αναφέρεται στο άρθρο 4. Η ίδια διαδικασία εφαρμόζεται σε περίπτωση οποιασδήποτε ανανέωσης ή παράτασης της περιόδου απόσπασης ή αλλαγής θέσης.
   3.   Ένας ΑΕΕ ο οποίος είχε στο παρελθόν αποσπαστεί στον οργανισμό μπορεί να αποσπαστεί εκ νέου, μετά από διαβούλευση με την εθνική διοίκηση προέλευσης, υπό την προϋπόθεση ότι εξακολουθεί να πληροί τους όρους επιλεξιμότητας για απόσπαση που αναφέρονται στο άρθρο 2 και στο πλαίσιο του συνολικού ανώτατου ορίου που καθορίζεται στο άρθρο 11 παράγραφος 5 της απόφασης (ΚΕΠΠΑ) 2015/1835.
   Άρθρο 6
   Υποχρεώσεις του εργοδότη
   Καθ' όλη τη διάρκεια της απόσπασης ο εργοδότης του ΑΕΕ συνεχίζει:
   
               α)
            
            
               να καταβάλλει τον μισθό του ΑΕΕ·
            
         
               β)
            
            
               να είναι υπεύθυνος για όλα τα κοινωνικά δικαιώματα του ΑΕΕ, και ειδικότερα τα δικαιώματα κοινωνικής ασφάλισης, τα ασφαλιστικά και τα συνταξιοδοτικά δικαιώματα· και
            
         
               γ)
            
            
               να διατηρεί, με την επιφύλαξη του άρθρου 10 παράγραφος 2 στοιχείο δ), την υπηρεσιακή κατάσταση του εμπειρογνώμονα είτε ως μόνιμου υπαλλήλου είτε ως συμβασιούχου και να ενημερώνει τον γενικό διευθυντή του οργανισμού για οποιαδήποτε μεταβολή της υπηρεσιακής κατάστασης του ΑΕΕ είτε ως μόνιμου υπαλλήλου είτε ως συμβασιούχου.
            
         Άρθρο 7
   Καθήκοντα
   1.   Οι ΑΕΕ επικουρούν τα μέλη του προσωπικού του οργανισμού και ασκούν τα καθήκοντα και τις αρμοδιότητες που τους ανατίθενται από τον γενικό διευθυντή του οργανισμού.
   2.   Λαμβάνοντας υπόψη τη σύνθεση του προσωπικού του οργανισμού και, ιδίως, τη συμβολή των ΑΕΕ στην αποτελεσματική λειτουργία του οργανισμού, ο γενικός διευθυντής μπορεί να αναθέτει στους ΑΕΕ διοικητικά καθήκοντα εφόσον αυτό απαιτείται προς το συμφέρον της υπηρεσίας.
   Σε κάθε περίπτωση, ο ΑΕΕ δεν δύναται να δεσμεύει νομικά τον οργανισμό.
   3.   Ο ΑΕΕ μπορεί να συμμετέχει σε αποστολές και συνεδριάσεις. Ωστόσο, ο γενικός διευθυντής μπορεί να αποφασίσει να περιορίσει τη συμμετοχή του ΑΕΕ σε αποστολές και συνεδριάσεις μόνον:
   
               α)
            
            
               εφόσον συνοδεύει μέλος του προσωπικού του οργανισμού· ή
            
         
               β)
            
            
               εάν είναι μόνος, προκειμένου να συμμετέχει ως παρατηρητής ή αποκλειστικά για ενημερωτικούς σκοπούς.
            
         4.   Ο οργανισμός είναι ο μόνος αρμόδιος να εγκρίνει τα αποτελέσματα των καθηκόντων που ασκεί ο ΑΕΕ.
   5.   Ο οργανισμός, ο εργοδότης του ΑΕΕ και ο ίδιος ο ΑΕΕ καταβάλλουν κάθε δυνατή προσπάθεια ώστε να αποφεύγεται κάθε πραγματική ή δυνητική σύγκρουση συμφερόντων σε σχέση με τα καθήκοντα του ΑΕΕ κατά τη διάρκεια της απόσπασής του. Προς τούτο, ο οργανισμός ενημερώνει εγκαίρως τον ΑΕΕ και τον εργοδότη του σχετικά με τα προς ανάληψη καθήκοντα και τους ζητεί να επιβεβαιώσουν γραπτώς ότι δεν γνωρίζουν κανέναν λόγο για τον οποίο τα καθήκοντα αυτά δεν θα πρέπει να ανατεθούν στον ΑΕΕ.
   Ζητείται ιδιαίτερα από τον ΑΕΕ να δηλώσει κάθε ενδεχόμενο ασυμβίβαστου μεταξύ των οικογενειακών του περιστάσεων (και ειδικότερα τυχόν επαγγελματικές δραστηριότητες στενών συγγενών του, μελών της ευρύτερης οικογένειάς του ή ουσιαστικά οικονομικά συμφέροντα του ίδιου ή συγγενών του) και των καθηκόντων που προβλέπεται ότι θα εκτελεί κατά τη διάρκεια της απόσπασής του.
   Ο εργοδότης και ο ΑΕΕ δεσμεύονται να δηλώσουν στον οργανισμό οποιαδήποτε μεταβολή των περιστάσεων εξαιτίας της οποίας θα μπορούσε να προκύψει σύγκρουση συμφερόντων κατά τη διάρκεια της απόσπασης.
   6.   Όταν ο οργανισμός θεωρεί ότι η φύση των καθηκόντων που ανατίθενται στον ΑΕΕ απαιτεί να ληφθούν ιδιαίτερες προφυλάξεις ως προς την ασφάλεια, χορηγείται διαβάθμιση ασφαλείας πριν από την απόσπαση του ΑΕΕ.
   Άρθρο 8
   Δικαιώματα και υποχρεώσεις των ΑΕΕ
   1.   Κατά τη διάρκεια της περιόδου απόσπασης ο ΑΕΕ ενεργεί με ακεραιότητα. Ειδικότερα:
   
               α)
            
            
               ο ΑΕΕ εκτελεί τα καθήκοντα που του ανατίθενται και συμπεριφέρεται έχοντας κατά νου αποκλειστικά τα συμφέροντα του οργανισμού.
               Ειδικότερα, ο ΑΕΕ κατά την άσκηση των καθηκόντων του δεν δέχεται εντολές από τον εργοδότη του, κυβέρνηση ή άλλο πρόσωπο, ιδιωτική επιχείρηση, δημόσιο φορέα ούτε αναλαμβάνει οποιαδήποτε δραστηριότητα για λογαριασμό τους·
            
         
               β)
            
            
               ο ΑΕΕ απέχει από κάθε πράξη, και ειδικότερα κάθε δημόσια έκφραση γνώμης, που δύναται να θίξει την αξιοπρέπεια του λειτουργήματός του στο πλαίσιο του οργανισμού·
            
         
               γ)
            
            
               ο ΑΕΕ ενημερώνει τον προϊστάμενό του εφόσον κατά την άσκηση των καθηκόντων του καλείται να αποφασίσει για τον χειρισμό ή για την έκβαση υπόθεσης στην οποία έχει ο ίδιος προσωπικό συμφέρον που θα μπορούσε να θέσει εν αμφιβόλω την ανεξαρτησία του·
            
         
               δ)
            
            
               ο ΑΕΕ δεν δημοσιεύει ούτε δίνει για δημοσίευση, μόνος ή σε συνεργασία με άλλους, οποιοδήποτε κείμενο του οποίου το θέμα συνδέεται με τη δραστηριότητα της Ένωσης χωρίς να λάβει σχετική άδεια υπό τις προϋποθέσεις και σύμφωνα με τους κανόνες που ισχύουν στον οργανισμό. Η άδεια μπορεί να μη δοθεί σε περίπτωση μόνο που η δημοσίευση θα μπορούσε να θίξει τα συμφέροντα του οργανισμού ή της Ένωσης·
            
         
               ε)
            
            
               όλα τα δικαιώματα σχετικά με εργασίες που επιτελεί ο ΑΕΕ κατά την εκτέλεση των καθηκόντων του ανήκουν στον οργανισμό·
            
         
               στ)
            
            
               ο ΑΕΕ διαμένει στον τόπο της απόσπασης ή σε απόσταση από αυτόν που συμβιβάζεται με την ορθή εκτέλεση των καθηκόντων που του ανατίθενται·
            
         
               ζ)
            
            
               ο ΑΕΕ επικουρεί και συμβουλεύει τους ιεραρχικά ανωτέρους του στην υπηρεσία στην οποία έχει αποσπαστεί, και είναι υπεύθυνος απέναντί τους για την εκτέλεση των καθηκόντων που του ανατίθενται.
            
         2.   Τόσο κατά τη διάρκεια της περιόδου απόσπασης όσο και μετά τη λήξη της ο ΑΕΕ τηρεί τη μεγαλύτερη δυνατή εχεμύθεια σχετικά με όλα τα γεγονότα και τις πληροφορίες που έχουν υποπέσει στην αντίληψή του κατά την άσκηση των καθηκόντων του ή σε σχέση με αυτά. Ο ΑΕΕ δεν κοινοποιεί, υπό οποιαδήποτε μορφή και προς οποιοδήποτε μη εξουσιοδοτημένο πρόσωπο, έγγραφα ή πληροφορίες που δεν έχουν ήδη δημοσιοποιηθεί νομίμως ούτε τα χρησιμοποιεί για προσωπικό όφελος.
   3.   Μετά το τέλος της απόσπασης ο ΑΕΕ παραμένει υποχρεωμένος να ενεργεί με εντιμότητα και διακριτικότητα κατά την άσκηση των νέων καθηκόντων που του ανατίθενται και κατά την αποδοχή ορισμένων θέσεων και πλεονεκτημάτων.
   Προς τον σκοπό αυτό, κατά την τριετία μετά την απόσπαση ο ΑΕΕ ενημερώνει αμέσως τον οργανισμό για οποιαδήποτε καθήκοντα ή εργασίες που είναι πιθανό να οδηγήσουν σε σύγκρουση συμφερόντων σε σχέση με τις εργασίες που εκτέλεσε κατά τη διάρκεια της περιόδου απόσπασης.
   4.   Ο ΑΕΕ υπόκειται στους κανόνες ασφάλειας που ισχύουν στον οργανισμό, περιλαμβανομένων των κανόνων για την προστασία των δεδομένων και των κανόνων προστασίας του δικτύου του οργανισμού. Ο ΑΕΕ υπόκειται επίσης στο καθεστώς που διέπει την προστασία των οικονομικών συμφερόντων του οργανισμού.
   5.   Η μη συμμόρφωση προς τις διατάξεις των παραγράφων 1, 2 και 4 του παρόντος άρθρου κατά τη διάρκεια της απόσπασης παρέχει στον οργανισμό το δικαίωμα να τερματίσει την απόσπαση του ΑΕΕ σύμφωνα με το άρθρο 10 παράγραφος 2 στοιχείο γ).
   6.   Ο ΑΕΕ ενημερώνει αμέσως τον προϊστάμενό του γραπτώς εάν κατά τη διάρκεια της απόσπασής του λάβει γνώση γεγονότων βάσει των οποίων τεκμαίρεται η ύπαρξη:
   
               α)
            
            
               πιθανής παράνομης δραστηριότητας, συμπεριλαμβανομένης απάτης ή δωροδοκίας, επιζήμιας για τα συμφέροντα του οργανισμού· ή
            
         
               β)
            
            
               συμπεριφοράς σχετιζόμενης με την εκπλήρωση επαγγελματικών καθηκόντων που μπορεί να συνιστά σοβαρή παράλειψη συμμόρφωσης προς τις υποχρεώσεις των υπαλλήλων του οργανισμού ή των εμπειρογνωμόνων.
            
         Η παρούσα παράγραφος ισχύει επίσης και στην περίπτωση σοβαρής παράλειψης συμμόρφωσης προς παρόμοια υποχρέωση εκ μέρους μέλους του προσωπικού ή κάθε άλλου προσώπου που υπηρετεί σε θεσμικό όργανο της Ένωσης ή εργάζεται γι' αυτό.
   7.   Εάν ο προϊστάμενος ενημερωθεί σύμφωνα με την παράγραφο 6 του παρόντος άρθρου, λαμβάνει τα μέτρα που προβλέπονται στο άρθρο 27 της απόφασης (ΕΕ) 2016/1351 του Συμβουλίου (3) (στο εξής αναφέρεται ως «κανονισμός υπηρεσιακής κατάστασης του οργανισμού»). Τα άρθρα 27, 28 και 29 του κανονισμού υπηρεσιακής κατάστασης του οργανισμού εφαρμόζονται στον προϊστάμενο, υπό τους όρους του άρθρου 4 της παρούσας απόφασης. Οι διατάξεις αυτές ισχύουν επίσης, κατ' αναλογία, και για τον εν λόγω ΑΕΕ, ώστε να εξασφαλίζεται ο σεβασμός των δικαιωμάτων του.
   Άρθρο 9
   Αναστολή της απόσπασης
   1.   Κατόπιν γραπτής αιτήσεως του ΑΕΕ ή του εργοδότη του και με τη σύμφωνη γνώμη του τελευταίου, ο οργανισμός δύναται να εγκρίνει αναστολές της απόσπασης και να καθορίσει τους σχετικούς όρους. Κατά τη διάρκεια της αναστολής:
   
               α)
            
            
               δεν καταβάλλονται οι αποζημιώσεις που προβλέπονται στο άρθρο 19·
            
         
               β)
            
            
               τα έξοδα που αναφέρονται στο άρθρο 20 αποδίδονται μόνον εφόσον η αναστολή ζητηθεί από τον οργανισμό.
            
         2.   Ο οργανισμός ενημερώνει τον εργοδότη και τη μόνιμη αντιπροσωπεία ή την αποστολή του οικείου κράτους.
   Άρθρο 10
   Τερματισμός των περιόδων απόσπασης
   1.   Υπό την επιφύλαξη της παραγράφου 2, η απόσπαση μπορεί να τερματιστεί κατόπιν αιτήματος του οργανισμού ή του εργοδότη του ΑΕΕ, με προειδοποίηση τριών μηνών. Μπορεί επίσης να τερματιστεί κατόπιν αιτήματος του ΑΕΕ, με την ίδια προειδοποίηση και εφόσον συμφωνούν ο εργοδότης και ο οργανισμός.
   2.   Σε ορισμένες εξαιρετικές περιπτώσεις, η απόσπαση μπορεί να τερματιστεί χωρίς προειδοποίηση:
   
               α)
            
            
               από τον εργοδότη του ΑΕΕ, εάν το απαιτούν τα ουσιώδη συμφέροντα του εργοδότη·
            
         
               β)
            
            
               με συμφωνία μεταξύ του οργανισμού και του εργοδότη, κατόπιν αιτήματος που απευθύνει ο ΑΕΕ και στα δύο μέρη, εάν το απαιτούν ουσιώδη προσωπικά ή επαγγελματικά συμφέροντα του ΑΕΕ·
            
         
               γ)
            
            
               από τον οργανισμό, σε περίπτωση μείζονος μη συμμόρφωσης του ΑΕΕ με τις υποχρεώσεις που καθορίζονται στην παρούσα απόφαση. Ο οργανισμός διαβουλεύεται με τη μόνιμη αντιπροσωπεία ή με την αποστολή του οικείου κράτους και συνυπολογίζει τυχόν σχόλια που έλαβε ενόψει της απόφασής του·
            
         
               δ)
            
            
               από τον οργανισμό, σε περίπτωση τερματισμού ή αλλαγής της υπηρεσιακής κατάστασης του ΑΕΕ είτε ως μόνιμου υπαλλήλου του εργοδότη είτε ως συμβασιούχου. Προηγουμένως παρέχεται στον ΑΕΕ η δυνατότητα να υποβάλει παρατηρήσεις.
            
         3.   Σε περίπτωση τερματισμού της απόσπασης βάσει της παραγράφου 2 στοιχείο γ), ο οργανισμός διαβουλεύεται αμέσως με τον εργοδότη και τη μόνιμη αντιπροσωπεία ή την αποστολή του οικείου κράτους.
   
      ΚΕΦΑΛΑΙΟ II
   
   
      
         Όροι εργασίας
      
   
   Άρθρο 11
   Κοινωνική ασφάλιση
   1.   Πριν από την έναρξη της περιόδου απόσπασης ο εργοδότης πιστοποιεί στον οργανισμό ότι, καθ' όλη την περίοδο της απόσπασής του, ο ΑΕΕ θα εξακολουθεί να υπόκειται στη νομοθεσία κοινωνικής ασφάλισης που εφαρμόζεται στην εθνική δημόσια διοίκηση ή την οργάνωση ή την οντότητα που απασχολεί τον ΑΕΕ. Προς τούτο, η δημόσια διοίκηση του κράτους μέλους διαβιβάζει στον οργανισμό το πιστοποιητικό που αναφέρεται στο άρθρο 19 παράγραφος 2 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου (4) (στο εξής αναφέρεται ως «φορητό έντυπο Α1»). Η οργάνωση ή η οντότητα διαβιβάζει στον οργανισμό πιστοποιητικό ισοδύναμο με το φορητό έντυπο Α1 και αποδεικνύει ότι η εφαρμοστέα νομοθεσία κοινωνικής ασφάλισης προβλέπει την κάλυψη των δαπανών υγειονομικής περίθαλψης στην αλλοδαπή.
   2.   Από την έναρξη της απόσπασής του ο ΑΕΕ καλύπτεται από τον οργανισμό έναντι του κινδύνου ατυχήματος. Ο οργανισμός παρέχει στον ΑΕΕ αντίγραφο των ισχυόντων όρων κάλυψής του την ημέρα παρουσίασής του στον γενικό διευθυντή του οργανισμού για τη διεκπεραίωση των διατυπώσεων σχετικά με την απόσπαση.
   3.   Όταν απαιτείται συμπληρωματική ή ειδική ασφάλιση, στο πλαίσιο αποστολής στην οποία ο ΑΕΕ συμμετέχει κατ' εφαρμογή του άρθρου 7 παράγραφος 2 και του άρθρου 29, τα συναφή έξοδα καλύπτονται από τον οργανισμό ή από την εθνική διοίκηση προέλευσης σε περίπτωση άνευ εξόδων ΑΕΕ και ΕΕΕΚ, κατόπιν διαβούλευσης με το κράτος μέλος σχετικά με την αποστολή.
   Άρθρο 12
   Ωράριο εργασίας
   1.   Ο ΑΕΕ υπόκειται στους κανόνες που ισχύουν στον οργανισμό όσον αφορά το ωράριο εργασίας, ανάλογα με τις απαιτήσεις της θέσης στην οποία τοποθετείται στο πλαίσιο του οργανισμού.
   2.   Ο ΑΕΕ εργάζεται με πλήρες ωράριο καθ' όλη την περίοδο απόσπασης. Κατόπιν δεόντως αιτιολογημένου αιτήματος εκ μέρους διευθυντικού στελέχους και εφόσον αυτό δεν αντιβαίνει στα συμφέροντα του οργανισμού, ο οργανισμός δύναται να επιτρέψει στον ΑΕΕ να εργάζεται με μειωμένο ωράριο, με τη σύμφωνη γνώμη του εργοδότη.
   3.   Σε περίπτωση που επιτρέπεται η μερική απασχόληση, ο ΑΕΕ εργάζεται τουλάχιστον το ήμισυ του κανονικού ωραρίου εργασίας.
   Άρθρο 13
   Απουσία λόγω ασθένειας ή ατυχήματος
   1.   Στην περίπτωση απουσίας λόγω ασθένειας ή ατυχήματος, ο ΑΕΕ ειδοποιεί τον προϊστάμενό του το συντομότερο δυνατό, προσδιορίζοντας την τρέχουσα διεύθυνσή του. Ο ΑΕΕ υποχρεούται να προσκομίσει, εφόσον απουσιάσει πέραν των τριών συνεχόμενων ημερών, ιατρικό πιστοποιητικό και ενδέχεται να υποβληθεί σε ιατρικό έλεγχο που κανονίζεται από τον οργανισμό.
   2.   Όταν οι απουσίες του ΑΕΕ λόγω ασθένειας ή ατυχήματος δεν υπερβαίνουν μεν τις τρεις συνεχόμενες ημέρες, εντός όμως περιόδου δώδεκα μηνών έχουν υπερβεί το όριο των δώδεκα ημερών, ο ΑΕΕ υποχρεούται να προσκομίζει ιατρικό πιστοποιητικό για κάθε νέα απουσία λόγω ασθένειας ή ατυχήματος.
   3.   Εάν η απουσία λόγω ασθένειας ή ατυχήματος υπερβαίνει τον έναν μήνα ή τη διάρκεια του χρόνου που έχει ήδη υπηρετήσει ο ΑΕΕ, ανάλογα με την περίοδο που είναι εκτενέστερη, αναστέλλεται αυτομάτως η καταβολή των αποζημιώσεων του άρθρου 19 παράγραφοι 1 και 2. Η παρούσα παράγραφος δεν εφαρμόζεται στην περίπτωση ασθένειας συνδεόμενης με κυοφορία. Η απουσία λόγω ασθένειας ή ατυχήματος δεν δύναται να παραταθεί πέραν της διάρκειας απόσπασης του ενδιαφερομένου.
   4.   Ωστόσο, ο ΑΕΕ που υπήρξε θύμα ατυχήματος συνδεόμενου με την εργασία του το οποίο συνέβη κατά τη διάρκεια της απόσπασης συνεχίζει να εισπράττει το πλήρες ποσό των αποζημιώσεων των παραγράφων 1 και 2 του άρθρου 19 καθ' όλη τη διάρκεια της ανικανότητάς του προς εργασία και έως το τέλος της περιόδου απόσπασης.
   Άρθρο 14
   Ετήσια άδεια, ειδική άδεια και αργίες
   1.   Με την επιφύλαξη των ειδικών διατάξεων που θεσπίζονται στην παρούσα απόφαση, ο ΑΕΕ υπόκειται στους κανόνες που ισχύουν στον οργανισμό όσον αφορά την ετήσια άδεια, την ειδική άδεια και τις αργίες.
   2.   Η άδεια υπόκειται σε προηγούμενη έγκριση της διοικητικής μονάδας στην οποία έχει τοποθετηθεί ο ΑΕΕ.
   3.   Κατόπιν δεόντως αιτιολογημένης αίτησης του εργοδότη, είναι δυνατόν να χορηγηθούν από τον οργανισμό έως και δύο επιπλέον ημέρες ειδικής άδειας ανά περίοδο δώδεκα μηνών. Οι αιτήσεις εξετάζονται κατά περίπτωση.
   4.   Οι ημέρες ετήσιας άδειας που δεν έχουν ληφθεί έως το τέλος της περιόδου απόσπασης εκπίπτουν.
   5.   Ο ΑΕΕ του οποίου η περίοδος απόσπασης είναι μικρότερη των έξι μηνών δύναται να λάβει, βάσει αιτιολογημένης αίτησης εκ μέρους του, ειδική άδεια με απόφαση του γενικού διευθυντή του οργανισμού. Η εν λόγω ειδική άδεια δεν δύναται να υπερβαίνει τις τρεις ημέρες για ολόκληρη την περίοδο της απόσπασης. Πριν από τη χορήγηση αυτής της άδειας ο διευθυντής της υπηρεσίας ζητεί διαβούλευση με το τμήμα Ανθρώπινου Δυναμικού (στο εξής αναφέρεται ως «τμήμα Ανθρώπινου Δυναμικού») του οργανισμού.
   Άρθρο 15
   Ειδική επιμορφωτική άδεια
   Κατά παρέκκλιση από το άρθρο 14 παράγραφος 3, ο οργανισμός δύναται να χορηγεί στους ΑΕΕ των οποίων η περίοδος απόσπασης διαρκεί έξι μήνες ή περισσότερο πρόσθετη ειδική άδεια με σκοπό ο εμπειρογνώμονας να συμμετάσχει σε κατάρτιση που παρέχει ο εργοδότης, κατόπιν δεόντως αιτιολογημένης αίτησης του εργοδότη ενόψει της επανένταξης του ΑΕΕ.
   Άρθρο 16
   Άδεια μητρότητας και πατρότητας
   1.   Ο ΑΕΕ υπόκειται στους ισχύοντες κανόνες του οργανισμού όσον αφορά τις άδειες μητρότητας και πατρότητας.
   2.   Στις περιπτώσεις όπου η εθνική νομοθεσία του εργοδότη προβλέπει μεγαλύτερη άδεια μητρότητας, κατόπιν αιτήσεως της ΑΕΕ και με συμφωνία του εργοδότη, η απόσπαση αναστέλλεται για το διάστημα που υπερβαίνει την περίοδο που χορηγείται από τον οργανισμό. Στην περίπτωση αυτή και εφόσον δικαιολογείται από το συμφέρον του οργανισμού, προστίθεται στο τέλος της απόσπασης περίοδος ίση προς τη διάρκεια της αναστολής.
   3.   Κατά παρέκκλιση από την παράγραφο 1, η ΑΕΕ μπορεί να ζητήσει αναστολή της απόσπασης για διάστημα ίσο προς τη συνολική άδεια μητρότητας που χορηγήθηκε, κατόπιν συμφωνίας του εργοδότη. Στην περίπτωση αυτή και εφόσον δικαιολογείται από το συμφέρον του οργανισμού, προστίθεται στο τέλος της απόσπασης περίοδος ίση προς τη διάρκεια της αναστολής.
   4.   Οι παράγραφοι 2 και 3 ισχύουν επίσης στις περιπτώσεις υιοθεσίας.
   5.   H θηλάζουσα ΑΕΕ δύναται να ζητήσει, βάσει ιατρικού πιστοποιητικού που πιστοποιεί το γεγονός αυτό, να της χορηγηθεί ειδική άδεια το πολύ τεσσάρων εβδομάδων η οποία αρχίζει από το τέλος της άδειας μητρότητας και κατά τη διάρκεια της οποίας λαμβάνει τις αποζημιώσεις που προβλέπονται στο άρθρο 19.
   Άρθρο 17
   Διαχείριση και έλεγχος
   Η διαχείριση και ο έλεγχος του ωραρίου εργασίας και των απουσιών αποτελεί καθήκον του τμήματος Ανθρώπινου Δυναμικού και της διεύθυνσης ή της μονάδας στην οποία έχει τοποθετηθεί ο ΑΕΕ, σύμφωνα με τους κανόνες και τις διαδικασίες που ισχύουν στον οργανισμό.
   
      ΚΕΦΑΛΑΙΟ III
   
   
      
         Αποζημιώσεις και έξοδα
      
   
   Άρθρο 18
   Υπολογισμός των αποζημιώσεων και των εξόδων ταξιδίου
   1.   Για τους σκοπούς της παρούσας απόφασης, οι τόποι πρόσληψης, απόσπασης και επιστροφής ενός ΑΕΕ καθορίζονται από τον οργανισμό ως προς τη γεωγραφική θέση των τόπων αυτών βάσει του γεωγραφικού πλάτους και μήκους, όπως υπολογίζεται από το τμήμα Ανθρώπινου Δυναμικού.
   2.   Για τους σκοπούς της παρούσας απόφασης:
   
               α)
            
            
               ως τόπος πρόσληψης νοείται ο τόπος στον οποίο ο ΑΕΕ ασκούσε τα καθήκοντά του για τον εργοδότη του πριν από την απόσπασή του·
            
         
               β)
            
            
               ως τόπος απόσπασης νοούνται οι Βρυξέλλες·
            
         
               γ)
            
            
               ως τόπος επιστροφής νοείται ο τόπος στον οποίο ο ΑΕΕ θα ασκήσει την κύρια δραστηριότητά του μετά τη λήξη της απόσπασης.
            
         Ο τόπος πρόσληψης διευκρινίζεται στην ανταλλαγή επιστολών που αναφέρεται στο άρθρο 4.
   3.   Για τους σκοπούς του παρόντος άρθρου, δεν λαμβάνονται υπόψη περιστάσεις προκύπτουσες από καθήκοντα που εκτελεί ο ΑΕΕ για κράτος διαφορετικό από εκείνο του τόπου απόσπασης.
   Άρθρο 19
   Αποζημιώσεις
   1.   Ο ΑΕΕ δικαιούται ημερήσια αποζημίωση διαβίωσης καθ' όλη τη διάρκεια της περιόδου απόσπασης με τα ίδια κριτήρια που εφαρμόζονται στην αποζημίωση αποδημίας των έκτακτων υπαλλήλων σύμφωνα με το άρθρο 4 του παραρτήματος ΙV του κανονισμού υπηρεσιακής κατάστασης του οργανισμού. Εάν πληρούνται τα κριτήρια αυτά, η ημερήσια αποζημίωση ανέρχεται σε 128,67 EUR. Σε αντίθετη περίπτωση, ανέρχεται σε 32,18 EUR. Πρέπει να είναι ίση προς την αποζημίωση που καταβάλλεται σε εθνικό εμπειρογνώμονα αποσπασμένο στη Γενική Γραμματεία του Συμβουλίου της Ευρωπαϊκής Ένωσης.
   2.   Ο ΑΕΕ δικαιούται, για όλο το διάστημα της απόσπασής του, πρόσθετη μηνιαία αποζημίωση υπολογιζόμενη σύμφωνα με τον κατωτέρω πίνακα:
   
               Γεωγραφική απόσταση μεταξύ του τόπου πρόσληψης και του τόπου απόσπασης (σε χλμ.)
            
            
               Ποσό σε EUR
            
         
               0-150
            
            
               0,00
            
         
               > 150
            
            
               82,70
            
         
               > 300
            
            
               147,03
            
         
               > 500
            
            
               238,95
            
         
               > 800
            
            
               385,98
            
         
               > 1 300 
            
            
               606,55
            
         
               > 2 000 
            
            
               726,04
            
         3.   Οι αποζημιώσεις που αναφέρονται στις παραγράφους 1 και 2 προορίζονται να καλύψουν επίσης τις δαπάνες μετακόμισης των ΑΕΕ και ενδεχόμενα ετήσια έξοδα ταξιδίου κατά τη διάρκεια της απόσπασης. Οι αποζημιώσεις καταβάλλονται κατά τις περιόδους αποστολής, ετήσιας άδειας, άδειας μητρότητας, πατρότητας ή υιοθεσίας, ειδικής άδειας και αργιών που χορηγούνται από τον οργανισμό, με την επιφύλαξη των άρθρων 14, 15 και 16. Στις περιπτώσεις που επιτρέπεται η μειωμένη απασχόληση, ο ΑΕΕ δικαιούται μειωμένες αποζημιώσεις σε αναλογική βάση.
   4.   Όταν αρχίζει η περίοδος απόσπασης του ΑΕΕ, ο ΑΕΕ δικαιούται προκαταβολή ίση προς 75 ημερήσιες αποζημιώσεις διαβίωσης, η δε καταβολή της συνεπάγεται απώλεια κάθε δικαιώματος νέων αποζημιώσεων διαβίωσης για την περίοδο στην οποία αντιστοιχεί. Σε περίπτωση που τα καθήκοντα του ΑΕΕ στον οργανισμό λήξουν οριστικά προτού παρέλθει η περίοδος που λαμβάνεται υπόψη για τον υπολογισμό της προκαταβολής, ο ΑΕΕ επιστρέφει υποχρεωτικά το τμήμα της προκαταβολής που αντιστοιχεί στο υπόλοιπο της περιόδου αυτής.
   5.   Κατά την ανταλλαγή των επιστολών που προβλέπεται στο άρθρο 4 ο εργοδότης ενημερώνει τον οργανισμό σχετικά με κάθε παροχή ανάλογη με εκείνες των παραγράφων 1 και 2 του παρόντος άρθρου την οποία εισπράττει ο ΑΕΕ. Τα σχετικά ποσά αφαιρούνται από τις αντίστοιχες αποζημιώσεις που καταβάλλει ο οργανισμός στον ΑΕΕ.
   6.   Η επικαιροποίηση των αποδοχών και των αποζημιώσεων σύμφωνα με το άρθρο 60 του κανονισμού υπηρεσιακής κατάστασης του οργανισμού εφαρμόζεται αυτόματα στη μηνιαία αποζημίωση και στην αποζημίωση διαβίωσης τον μήνα που ακολουθεί την έγκρισή τους και χωρίς αναδρομική ισχύ. Μετά την προσαρμογή, τα νέα ποσά δημοσιεύονται στη σειρά C της Επίσημης Εφημερίδας της Ευρωπαϊκής Ένωσης.
   Άρθρο 20
   Έξοδα ταξιδίου
   1.   Ο ΑΕΕ δικαιούται κατ' αποκοπή επιστροφή των εξόδων ταξιδίου του ιδίου κατά την έναρξη της απόσπασης.
   2.   Η κατ' αποκοπή επιστροφή των εξόδων πραγματοποιείται βάσει αποζημίωσης που υπολογίζεται ανά χιλιόμετρο της γεωγραφικής απόστασης μεταξύ του τόπου πρόσληψης και του τόπου απόσπασης. Η χιλιομετρική αποζημίωση καθορίζεται σύμφωνα με τις διατάξεις του άρθρου 7 του παραρτήματος ΙV του κανονισμού υπηρεσιακής κατάστασης του οργανισμού.
   3.   Μετά τη λήξη της απόσπασης ο ΑΕΕ δικαιούται επιστροφή των εξόδων ταξιδίου του ιδίου προς τον τόπο επιστροφής. Η επιστροφή αυτή δεν μπορεί να συνεπάγεται καταβολή ποσού υψηλότερου από εκείνο που θα μπορούσε να λάβει ο ΑΕΕ εάν επέστρεφε στον τόπο πρόσληψής του.
   4.   Τα έξοδα ταξιδίου των μελών της οικογένειας του ΑΕΕ δεν επιστρέφονται.
   Άρθρο 21
   Αποστολές και έξοδα αποστολής
   1.   Ο ΑΕΕ δύναται να σταλεί σε αποστολή.
   2.   Τα έξοδα αποστολής επιστρέφονται σύμφωνα με τις διατάξεις που ισχύουν στον οργανισμό.
   Άρθρο 22
   Κατάρτιση
   Ο ΑΕΕ δικαιούται να συμμετέχει στα επιμορφωτικά προγράμματα που οργανώνει ο οργανισμός, εφόσον το δικαιολογεί το συμφέρον του οργανισμού. Κατά τη λήψη της απόφασης για συμμετοχή του ΑΕΕ σε προγράμματα αυτού του είδους λαμβάνονται υπόψη τα εύλογα συμφέροντά του, ιδίως από την άποψη της εξέλιξης της σταδιοδρομίας του μετά την απόσπαση.
   Άρθρο 23
   Διοικητικές διατάξεις
   1.   Ο ΑΕΕ παρουσιάζεται την πρώτη ημέρα της απόσπασής του στο αρμόδιο τμήμα Ανθρώπινου Δυναμικού για τη διεκπεραίωση των απαιτούμενων διοικητικών διατυπώσεων. Ο ΑΕΕ αναλαμβάνει υπηρεσία την πρώτη ή τη δέκατη έκτη ημέρα του μηνός.
   2.   Οι πληρωμές πραγματοποιούνται από τον οργανισμό σε ευρώ.
   
      ΚΕΦΑΛΑΙΟ IV
   
   
      
         Εμπειρογνώμονες σε ανέξοδη απόσπαση
      
   
   Άρθρο 24
   Εμπειρογνώμονες σε ανέξοδη απόσπαση
   1.   Ένας ΑΕΕ μπορεί να αποσπαστεί στον οργανισμό στο πλαίσιο ανέξοδης απόσπασης.
   Η απόσπαση αυτή δεν συνεπάγεται την καταβολή τυχόν αποζημίωσης ή δαπάνης από τον οργανισμό πλην, κατά περίπτωση, εκείνων που προβλέπονται στο άρθρο 25.
   2.   Τα άρθρα 18, 19 και 20 δεν εφαρμόζονται στους ανέξοδους ΑΕΕ.
   Με την επιφύλαξη του άρθρου 8, η συμπεριφορά ενός ανέξοδου ΑΕΕ αντικατοπτρίζει πάντοτε το γεγονός ότι είναι αποσπασμένος στον οργανισμό και είναι πάντοτε προσαρμοσμένη στην αξιοπρέπεια της θέσης του στον οργανισμό.
   Άρθρο 25
   Αποστολές
   1.   Εάν ο ΑΕΕ σε ανέξοδη απόσπαση συμμετέχει σε αποστολές σε τόπο διαφορετικό από τον τόπο απόσπασης, οι δαπάνες τού αποδίδονται σύμφωνα με τους κανόνες που ισχύουν για την επιστροφή των δαπανών των αποστολών των υπαλλήλων, εκτός εάν έχει συμφωνηθεί άλλος διακανονισμός μεταξύ του οργανισμού και του εργοδότη.
   2.   Εάν στο πλαίσιο αποστολής ο οργανισμός παρέχει στους υπαλλήλους ειδική ασφάλιση υψηλού κινδύνου, η ασφάλιση αυτή παρέχεται επίσης στον ανέξοδο ΑΕΕ που συμμετέχει στην ίδια αποστολή.
   3.   Ο ανέξοδος ΑΕΕ που συμμετέχει σε αποστολή εκτός του εδάφους της Ένωσης υπόκειται στις ρυθμίσεις ασφάλειας που ισχύουν στον οργανισμό στο πλαίσιο των εν λόγω αποστολών.
   Άρθρο 26
   Οι ανέξοδοι ΑΕΕ δεν περιλαμβάνονται στον πίνακα προσωπικού. Ωστόσο, για λόγους διαφάνειας και ενημέρωσης, ο αριθμός τους πρέπει να αναφέρεται στο διοικητικό συμβούλιο στο πλαίσιο της ετήσιας έκθεσης του γενικού διευθυντή.
   
      ΚΕΦΑΛΑΙΟ V
   
   
      
         Κάλυψη των εξόδων των αποσπασμένων εμπειρογνωμόνων από προϋπολογισμούς που συνδέονται με ad hoc σχέδια ή προγράμματα
      
   
   Άρθρο 27
   Η παρούσα απόφαση εφαρμόζεται επίσης στους ΑΕΕ των οποίων οι αποζημιώσεις καταβάλλονται από προϋπολογισμούς που συνδέονται με ad hoc σχέδια ή προγράμματα του οργανισμού, που αναφέρονται στα άρθρα 19 και 20 της απόφασης (ΚΕΠΠΑ) 2015/1835 (στο εξής αναφέρονται ως «ad hoc ΑΕΕ»).
   Άρθρο 28
   Οι ad hoc ΑΕΕ πρέπει να τοποθετούνται αποκλειστικά σε ad hoc σχέδια ή προγράμματα ο προϋπολογισμός των οποίων καλύπτει τις αντίστοιχες αποζημιώσεις και έξοδα.
   Η πρόσληψη ad hoc ΑΕΕ υπόκειται στην προηγούμενη έγκριση των συνεισφερόντων κρατών μελών με βάση πρόταση, στην οποία περιλαμβάνεται και το σχέδιο ανακοίνωσης για την πλήρωση θέσης που συνδέεται με κάθε τοποθέτηση, από ένα ή περισσότερα συνεισφέροντα κράτη μέλη ή από τον οργανισμό.
   Άρθρο 29
   Οι ad hoc ΑΕΕ δεν περιλαμβάνονται στον πίνακα προσωπικού. Ωστόσο, για λόγους διαφάνειας και ενημέρωσης, ο αριθμός τους πρέπει να αναφέρεται στο διοικητικό συμβούλιο στο πλαίσιο της ετήσιας έκθεσης του γενικού διευθυντή.
   Άρθρο 30
   Οι προϋπολογισμοί που συνδέονται με ad hoc σχέδια ή προγράμματα που καλύπτουν τις αποζημιώσεις και τα έξοδα ΑΕΕ μπορούν να αποτελούνται από συνεισφορές τρίτων χωρών που συμμετέχουν σε αυτά τα σχέδια και προγράμματα, σύμφωνα με το άρθρο 26 παράγραφος 5 της απόφασης (ΚΕΠΠΑ) 2015/1835.
   Κατά παρέκκλιση των διατάξεων του δεύτερου εδαφίου του άρθρου 1, οι εν λόγω συνεισφορές δεν παρέχουν το δικαίωμα στους πολίτες των εν λόγω τρίτων χωρών να θεωρούνται επιλέξιμοι σε διαδικασίες πρόσληψης για ad hoc ΑΕΕ.
   
      ΚΕΦΑΛΑΙΟ VI
   
   
      
         Εθνικοί εμπειρογνώμονες σε επαγγελματική κατάρτιση
      
   
   Άρθρο 31
   Γενικές διατάξεις και ορισμοί
   Οι ΕΕΕΚ είναι ΑΕΕ που γίνονται δεκτοί από τον οργανισμό για σκοπούς επαγγελματικής κατάρτισης.
   Άρθρο 32
   Σκοπός της επαγγελματικής κατάρτισης
   1.   Ο σκοπός της επαγγελματικής κατάρτισης είναι:
   
               α)
            
            
               να αποκτήσουν οι ΕΕΕΚ εμπειρία στις μεθόδους εργασίας και στα προγράμματα του οργανισμού·
            
         
               β)
            
            
               να αποκτήσουν πρακτική εμπειρία και γνώση του καθημερινού έργου του οργανισμού και να τους δοθεί η δυνατότητα να εργαστούν σε ένα πολυπολιτισμικό και πολύγλωσσο περιβάλλον·
            
         
               γ)
            
            
               να δοθεί η δυνατότητα στους υπαλλήλους των εθνικών διοικήσεων, και ειδικότερα του υπουργείου Άμυνας, να θέσουν σε πρακτική εφαρμογή τις γνώσεις που απέκτησαν στο πλαίσιο των σπουδών τους, ιδίως στους αντίστοιχους τομείς αρμοδιότητάς τους.
            
         2.   Από την πλευρά του, ο οργανισμός αποκομίζει οφέλη από τη συμβολή ανθρώπων που μπορούν να προσφέρουν νέες απόψεις και επικαιροποιημένες γνώσεις που θα εμπλουτίζουν το καθημερινό έργο του, και δημιουργεί ένα δίκτυο ανθρώπων με άμεση εμπειρία των εργασιών του.
   Άρθρο 33
   Επιλεξιμότητα
   Οι διατάξεις του άρθρου 2, με εξαίρεση την παράγραφο 3, εφαρμόζονται κατ' αναλογία στους ΕΕΕΚ.
   Άρθρο 34
   Διάρκεια της επαγγελματικής κατάρτισης
   1.   Οι περίοδοι επαγγελματικής πρακτικής άσκησης διαρκούν από τρεις έως 24 μήνες. Η διάρκεια καθορίζεται εξαρχής και μπορεί να παραταθεί για δεόντως αιτιολογημένους λόγους έως το πολύ 24 μήνες.
   2.   Οι ΕΕΕΚ μπορούν να ολοκληρώσουν μόνο μία επαγγελματική πρακτική άσκηση.
   Άρθρο 35
   Οργάνωση της επαγγελματικής κατάρτισης
   Καθ' όλη τη διάρκεια της επαγγελματικής πρακτικής άσκησής τους οι ΕΕΕΚ βρίσκονται υπό την επίβλεψη συμβούλου κατάρτισης. Ο σύμβουλος κατάρτισης οφείλει να ενημερώνει το τμήμα Ανθρώπινου Δυναμικού για κάθε σημαντικό συμβάν κατά τη διάρκεια της επαγγελματικής πρακτικής άσκησης, ιδίως απουσίες, ασθένειες, ατυχήματα ή ενδεχόμενη διακοπή, το οποίο γνωρίζει ή για το οποίο έχει ενημερωθεί από τον ΕΕΕΚ.
   Οι ΕΕΕΚ ακολουθούν τις οδηγίες που τους δίδουν o σύμβουλος κατάρτισης, οι προϊστάμενοι της διεύθυνσης ή της υπηρεσίας στην οποία είναι αποσπασμένοι, καθώς και το τμήμα Ανθρώπινου Δυναμικού.
   Οι ΕΕΕΚ επιτρέπεται να παρίστανται σε συνεδριάσεις, εκτός αν είναι απόρρητες ή εμπιστευτικές και δεν διαθέτουν εξουσιοδότηση ασφάλειας, να λαμβάνουν τεκμηρίωση και να συμμετέχουν στις δραστηριότητες της υπηρεσίας στην οποία είναι αποσπασμένοι.
   Άρθρο 36
   Αναστολή της επαγγελματικής πρακτικής άσκησης
   Κατόπιν γραπτού αιτήματος του ΕΕΕΚ ή του εργοδότη του και με τη σύμφωνη γνώμη του τελευταίου, ο γενικός διευθυντής του οργανισμού μπορεί να εγκρίνει μια πολύ σύντομη αναστολή της επαγγελματικής πρακτικής άσκησης ή την πρόωρη διακοπή της. Ο ΕΕΕΚ δύναται να επανέλθει για να ολοκληρώσει το υπόλοιπο της επαγγελματικής πρακτικής άσκησης, αλλά μόνο μέχρι το τέλος της εν λόγω περιόδου. Η πρακτική άσκηση δεν δύναται να παραταθεί σε καμία περίπτωση.
   Άρθρο 37
   Συνθήκες εργασίας και αποδοχές
   1.   Οι διατάξεις του άρθρου 2 παράγραφος 3 και των άρθρων 3, 5, 18, 19 και 20 δεν εφαρμόζονται στους ΕΕΕΚ.
   2.   Οι ΕΕΕΚ λογίζονται ως ΑΕΕ άνευ εξόδων κατά την έννοια του κεφαλαίου IV. Εξακολουθούν να αμείβονται από τον εργοδότη τους χωρίς να καταβάλλεται καμία οικονομική αποζημίωση από τον οργανισμό.
   Ο οργανισμός δεν δέχεται αιτήσεις για υποτροφίες ή δίδακτρα ή την επιστροφή των εξόδων ταξιδίου ή άλλων εξόδων, εκτός από την επιστροφή των εξόδων αποστολής που πραγματοποιήθηκαν στο πλαίσιο της επαγγελματικής πρακτικής άσκησης.
   Άρθρο 38
   Εκθέσεις και βεβαίωση παρακολούθησης των μαθημάτων
   Οι ΕΕΕΚ που έχουν ολοκληρώσει την προβλεπόμενη επαγγελματική κατάρτιση πρέπει να συμπληρώσουν τις εκθέσεις αξιολόγησης που ζητούνται από το τμήμα Ανθρώπινου Δυναμικού στο τέλος της πρακτικής άσκησης. Οι σύμβουλοι κατάρτισης συμπληρώνουν επίσης την αντίστοιχη έκθεση αξιολόγησης.
   Με την επιφύλαξη της ολοκλήρωσης των εν λόγω εκθέσεων, οι ΕΕΕΚ που έχουν πραγματοποιήσει επαγγελματική πρακτική άσκηση λαμβάνουν βεβαίωση που αναφέρει τις ημερομηνίες της επαγγελματικής τους κατάρτισης και την υπηρεσία στην οποία αυτή πραγματοποιήθηκε.
   Άρθρο 39
   Οι ΕΕΕΚ δεν περιλαμβάνονται στον πίνακα προσωπικού. Ωστόσο, για λόγους διαφάνειας και ενημέρωσης, ο αριθμός τους πρέπει να αναφέρεται στο διοικητικό συμβούλιο στο πλαίσιο της ετήσιας έκθεσης του γενικού διευθυντή.
   
      ΚΕΦΑΛΑΙΟ VIΙ
   
   
      
         Ενστάσεις
      
   
   Άρθρο 40
   Ενστάσεις
   Με την επιφύλαξη των δυνατοτήτων άσκησης προσφυγής μετά την ανάληψη καθηκόντων, υπό τους όρους και εντός των προθεσμιών του άρθρου 263 της Συνθήκης για τη λειτουργία της Ευρωπαϊκής Ένωσης, κάθε ΑΕΕ μπορεί να υποβάλει ένσταση στην αρχή που είναι αρμόδια να συνάπτει συμβάσεις απασχόλησης (στο εξής αναφέρεται ως «ΑΑΣΣΑ») βάσει του κανονισμού υπηρεσιακής κατάστασης του οργανισμού, σχετικά με οποιαδήποτε πράξη της αρχής που είναι αρμόδια να συνάπτει συμβάσεις απασχόλησης που εκδίδεται δυνάμει της παρούσας απόφασης και θίγει τα συμφέροντα του ΑΕΕ, με εξαίρεση τις αποφάσεις που αποτελούν άμεση συνέπεια αποφάσεων του εργοδότη.
   Η ένσταση πρέπει να υποβάλλεται εντός προθεσμίας δύο μηνών. Η προθεσμία αυτή αρχίζει από την ημερομηνία κοινοποίησης της απόφασης στον ενδιαφερόμενο, σε καμία περίπτωση ωστόσο μετά την ημερομηνία κατά την οποία ο ενδιαφερόμενος έλαβε γνώση της απόφασης. Η ΑΑΣΣΑ κοινοποιεί στον ενδιαφερόμενο αιτιολογημένη απόφαση εντός προθεσμίας τεσσάρων μηνών από την ημερομηνία υποβολής της ένστασης. Εάν κατά τη λήξη της περιόδου αυτής ο ΑΕΕ δεν έχει λάβει απάντηση επί της ένστασης, η ένσταση θεωρείται ότι απορρίφθηκε σιωπηρώς.
   
      ΚΕΦΑΛΑΙΟ VIII
   
   
      
         Τελικές διατάξεις
      
   
   Άρθρο 41
   Ενημέρωση
   Οι μόνιμες αντιπροσωπείες όλων των κρατών μελών ενημερώνονται σε ετήσια βάση σχετικά με τον αριθμό των ΑΕΕ στον οργανισμό. Στην ενημέρωση αυτή περιλαμβάνονται επίσης:
   
               α)
            
            
               η ιθαγένεια των ΑΕΕ που αποσπώνται από οργάνωση ή οντότητα όπως ορίζεται στο δεύτερο εδάφιο του άρθρου 1·
            
         
               β)
            
            
               οποιαδήποτε εξαίρεση από τη διαδικασία επιλογής σύμφωνα με το άρθρο 3 παράγραφος 3·
            
         
               γ)
            
            
               οι τοποθετήσεις όλων των ΑΕΕ·
            
         
               δ)
            
            
               οποιαδήποτε αναστολή ή πρόωρος τερματισμός της απόσπασης των ΑΕΕ, σύμφωνα με τα άρθρα 9 και 10·
            
         
               ε)
            
            
               η ετήσια επικαιροποίηση των αποζημιώσεων των ΑΕΕ σύμφωνα με το άρθρο 19.
            
         Άρθρο 42
   Ανάθεση εξουσιών
   Όλες οι εξουσίες που ανατίθενται στον οργανισμό δυνάμει της παρούσας απόφασης ασκούνται από την ΑΑΣΣΑ.
   Άρθρο 43
   Κατάργηση
   Καταργείται η απόφαση 2004/677/ΕΚ. Ωστόσο, τα άρθρα 15 έως 19 της απόφασης εξακολουθούν να εφαρμόζονται, κατόπιν σχετικού αιτήματος του ενδιαφερόμενου ΑΕΕ, στις τρέχουσες κατά τη στιγμή της έναρξης ισχύος της παρούσας απόφασης αποσπάσεις, με την επιφύλαξη του άρθρου 44.
   Άρθρο 44
   Έναρξη ισχύος και εφαρμογή
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
   Εφαρμόζεται σε κάθε νέα απόσπαση ή ανανέωση ή παράταση απόσπασης από την πρώτη ημέρα του μηνός που ακολουθεί την έναρξη ισχύος της.
   
      Βρυξέλλες, 4 Αυγούστου 2016.
      
         
            Για το Συμβούλιο
         
         
            Ο Πρόεδρος
         
         M. LAJČÁK
      
   
   
      (1)  ΕΕ L 266 της 13.10.2015, σ. 55.
   
      (2)  Απόφαση 2004/677/ΕΚ του Συμβουλίου, της 24ης Σεπτεμβρίου 2004, για το καθεστώς που εφαρμόζεται στους αποσπασμένους εθνικούς εμπειρογνώμονες και στρατιωτικούς των κρατών μελών στον Ευρωπαϊκό Οργανισμό Άμυνας (ΕΕ L 310, 7.10.2004, σ. 64).
   
      (3)  Απόφαση (ΕΕ) 2016/1351 της 4ης Αυγούστου 2016 για την υπηρεσιακή κατάσταση του Ευρωπαϊκού Οργανισμού Άμυνας (βλέπε σελίδα 1 της παρούσας Επίσημης Εφημερίδας).
   
      (4)  Κανονισμός (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 για το συντονισμό των συστημάτων κοινωνικής ασφάλισης (ΕΕ L 284, 30.10.2009, σ. 1).